Борис Младенов-Young
В час по химия

chitanka.info

Кой не знае ученици,

Мичи от девети „А“?

Колко нежни хубавици

хвърли в горест и тъга!

Слушайте какво направи

този малък славен мъж,

как си името прослави

в час по химия веднъж!

Щом самин на чина седна,

завъртя във кръг очи

и Иванчето погледна —

тя ще бъде, в миг реши.

Взе писалка и тетрадка

и със трепетна ръка

драсна й бележка кратка:

„Ваня, чакам те, ела!“

След вежливата покана

тя при него долетя,

той галантно я прихвана

и я в нежности обля.

После страстно я целуна

по горещите уста,

тя потръпна като струна

и кокетно се изсмя.

Някой тихо се изкиска

и прошепна с басов глас:

„Вижте! Мичи се натиска

с ново маце този час.“

А учителката Мара,

стара, девствена мома,

равнодушно им се скара:

„Хей, пазете тишина!“

1953 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.